作者：毛滂
词牌/韵律：沁园春

paragraphs: 秀禀元精，灵锺崧岳，命世大贤。
自飞英任路，承流百里，郎官星彩，辉映经躔。
劲柏凌霜，香梅娇雪，珪月弯弯新上弦。
垂弧节庆，麒麟古梦，此夜初圆。
罗川。
父老欣然。
算善政、古来谁与肩。
念桃阴浓密，瓜期咫尺，双凫难驻，便欲朝天。
争把丹青，绘成芝宇，立作生祠千载传。
仍知道，看它时画像，别有凌烟。